Oord sê veiligheid is ‘op peil’Argieffoto van die ATKV-Buffelspoort ter illustrasie. (Foto: ATKV-Buffelspoort/Facebook) Die ATKV-Buffelspoort-oord naby Rustenburg hou voet by stuk dat sy veiligheidsmaatreëls aan die vereiste standaard voldoen. Die oord se bestuur sê in ŉ verklaring op sy webblad dat daar verskeie beskuldigings aangaande veiligheid en sekuriteit by die oord is nadat Johannes Brits (68) op 17 Februarie in ŉ chalet doodgeskiet is. Maroela Media het vroeër berig dat die voorval ten aanskoue van Brits se familie plaasgevind het. “Ná die voorval is die oord se hele omtrekheining geïnspekteer en ons kan hiermee bevestig dat geen skade aan die heining aangerig is nie, en dat alle sones van ATKV Buffelspoort se elektriese heining in goeie werkende toestand is. “Twee keer per jaar doen die ATKV ŉ interne oudit van die veiligheid en sekuriteit by al sewe oorde. Die beskuldigings dat ATKV Buffelspoort eers ŉ uur ná die voorval gereageer het, is onwaar,” lui die oord se verklaring. Johannes en Linda Brits (Foto: Verskaf) Volgens die polisie het twee verdagtes by die chalet ingebreek terwyl ŉ derde persoon buite gewag het. Brits het uit die bed opgestaan toe sy suster, Enna, by die kamer ingestorm het en is toe verskeie kere geskiet. Drie selfone is tydens die voorval gesteel. Niemand is egter nog in verband met die moord of diefstal in hegtenis geneem nie. Die oord sê die boukontrakteurs op die perseel se besittings is deursoek en geen wapens of gesteelde selfone is gevind nie. Personeel ontvang glo ook traumaberading weens die voorval. “Dit is nog onduidelik hoe die aanvallers toegang tot die oord verkry het, maar die saak word ondersoek. Bykomende veiligheidswagte is aangestel om die oord te patrolleer. “Die ATKV het ná die aanval ŉ onafhanklike, eksterne ondersoeker aangestel om die voorval te ondersoek en die polisie by te staan. Bykomende maatreëls sal ingestel word na gelang van die uitslag van die polisie-ondersoek. Veiligheidsmaatreëls by die res van die ATKV-oorde sal ook versterk word, indien nodig.” Die oord is in dié stadium steeds oop vir besoekers. Maroela Media het ŉ navraag aan die polisie rakende die vordering van die ondersoek gerig en wag nog op terugvoer.